杨维桢
盐商行
人生不愿万户侯，但愿盐利淮西头。
人生不愿万金宅，但愿盐商千料舶。
大农课盐析秋毫，凡民不敢争锥刀。
盐商本是贱家子，独与王家埒富豪。
亭丁焦头烧海榷，盐商洗手筹运握。
大席一囊三百斤，漕津牛马千蹄角。
司纲改法开新河，盐商添力莫谁何。
大艘钲鼓顺流下，检制孰敢悬官铊。
吁嗟海王不爱宝，夷吾策之成伯道。
如何后世严立法，只与盐商成富媪。
鲁中绮，蜀中罗，以盐起家数不多。
只今谁补货殖传，绮罗往往甲州县。